KOMISSION ASETUS (EY) N:o 1235/98,
annettu 15 päivänä kesäkuuta 1998,
asetuksen (ETY) N:o 3567/92 muuttamisesta oikeuksien käytön ja siirron soveltamista koskevien yksityiskohtaisten sääntöjen osalta lampaan- ja vuohenliha-alalla
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon lampaan- ja vuohenliha-alan yhteisestä markkinajärjestelystä 25 päivänä syyskuuta 1989 annetun neuvoston asetuksen (ETY) N:o 3013/89 (1), sellaisena kuin se on viimeksi muutettuna asetuksella (EY) N:o 1589/96 (2), ja erityisesti sen 5 b artiklan 4 kohdan,
sekä katsoo, että
komission asetuksessa (ETY) N:o 3567/92 (3), sellaisena kuin se on viimeksi muutettuna asetuksella (EY) N:o 1303/97 (4), vahvistetaan tietyt tuottajien palkkio-oikeuksien pienintä mahdollista käyttöä koskevat säännöt,
tällä hetkellä voimassa olevien säännösten mukaisesti tuottaja voi tietyin edellytyksin jättää käyttämättä jopa 30 prosenttia oikeuksistaan; tämä on johtanut eräissä jäsenvaltioissa käytössä olevien oikeuksien alikäyttöön; tämä tilanne saattaa aiheuttaa ongelmia uusille tuottajille, jotka hakevat oikeuksia kansallisen varannon kautta; jäsenvaltioille olisi näin ollen annettava lupa nostaa oikeuksien käyttöä koskevan vähimmäisprosenttiosuuden 90 prosenttiin ja ellei tätä prosenttimäärää saavuteta, palauttaa nämä oikeudet periaatteessa kansalliseen varantoon ilmoittaen asiasta komissiolle, ja
tässä asetuksessa säädetyt toimenpiteet ovat lampaiden ja vuohien hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetuksen (ETY) N:o 3567/92 6 a artikla seuraavasti:
1. Korvataan 2 kohdassa ilmaisu "vähintään 70 prosenttia oikeuksistaan" ilmaisulla "4 kohdan mukaisesti vahvistettua vähimmäisprosenttiosuutta oikeuksistaan".
2. Korvataan 3 kohdassa ilmaisu "vähintään 70 prosenttia oikeuksistaan" ilmaisulla "4 kohdan mukaisesti vahvistettua vähimmäisprosenttiosuutta oikeuksistaan".
3. Lisätään seuraava kohtaan 4:
"4. Palkkio-oikeuksien käyttöä koskevaksi vähimmäisprosenttiosuudeksi on vahvistettu 70 prosenttia. Jäsenvaltiot ilmoittavat asiasta komissiolle.
Jäsenvaltiot voivat kuitenkin nostaa prosenttiosuuden 90 prosenttiin. Tällöin niiden on ilmoitettava asiasta komissiolle."
2 artikla
Tätä asetusta sovelletaan markkinointivuoden 1999 alusta.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 15 päivänä kesäkuuta 1998.